
กระทรวงการพัฒนาสังคมและความมั่นคงของมนุษย์  
จัดเวทีระดมสมองนักวิชาการสร้างยุทธศาสตร์ความมั่นคงของมนุษย์

วันนี้ (7 ม.ค.2551)  ที่โรงแรมรอยัล ปริ๊นเซส  ถนนหลานหลวง  กรุงเทพฯ  กระทรวงการพัฒนาสังคมและความมั่นคงของมนุษย์  จัดการประชุมสัมมนา เรื่อง ยุทธศาสตร์ความมั่นคงของมนุษย์  เพื่อเป็นเวทีสำหรับการระดมความคิดจากนักวิชาการสาขาต่าง ๆ ในการกำหนดประเด็น โอกาสของภาวะเสี่ยง และผลกระทบที่เกี่ยวข้องกับความมั่นคงของมนุษย์  รวมทั้ง ร่วมกันหามาตรการปกป้อง คุ้มครองประชาชนจากภัยคุกคามเหล่านั้น  โดยมีผู้ทรงคุณวุฒิ  นักวิชาการ  สื่อมวลชน  และผู้แทนจากหน่วยงานภาครัฐ องค์การเอกชน  เข้าร่วมการประชุม

นางกานดา  วัชราภัย  รองปลัดกระทรวงการพัฒนาสังคมและความมั่นคงของมนุษย์  เปิดเผยว่า  รัฐบาลไทยได้ให้ความสำคัญกับหลักการความมั่นคงของมนุษย์  โดยเข้าร่วมเป็นภาคีเครือข่ายความมั่นคงของมนุษย์ (Human Security Network : HSN) ตั้งแต่ พ.ศ.2542  และจัดตั้งกระทรวงการพัฒนาสังคมและความมั่นคงของมนุษย์ ขึ้น ใน พ.ศ.2545  ซึ่งมีชื่อความมั่นคงของมนุษย์ โดยในชั้นต้นกระทรวงฯ ได้นำมุมมองเรื่องความปลอดภัยจากการถูกคุกคาม และการคุ้มครองจากภัยคุกคาม  ซึ่ง UNDP  ได้เสนอตัวชี้วัดไว้ 7 ประการ  มาทำการศึกษาวิจัย  เพื่อจัดทำมาตรฐานและตัวชี้วัดความมั่นคงของมนุษย์  โดยกำหนดตัวชี้วัดไว้ 10 มิติ  คือ  มิติที่อยู่อาศัย  สุขภาพอนามัย  การศึกษา  การมีงานทำและรายได้  ความมั่นคงส่วนบุคคล  ครอบครัว  การสนับสนุนทางสังคม  สังคม-วัฒนธรรม  สิทธิและความเป็นธรรม  และมิติการเมืองและธรรมาภิบาล  ซึ่งในระยะต่อมา มุมมองความมั่นคงของมนุษย์ได้รับความสนใจมากขึ้นจากนักวิชาการสาขาต่าง ๆ  องค์กรเอกชน  สื่อมวลชน  และองค์การภาคประชาชน  ในกรอบของสิทธิมนุษยชน  การพัฒนาที่ยั่งยืน  หลักปรัชญาเศรษฐกิจพอเพียง  การพึ่งตนเอง  ชีวิตที่เป็นสุข  ความมั่นคงทางจิตใจ  สันติและพึ่งพากันและกันในระบบทุนนิยม  ซึ่งเป็นที่ยอมรับว่าภายใต้สภาวะแวดล้อมใหม่ล้วนได้รับผลกระทบของโลกาภิวัฒน์  ในรูปของภาวะเสี่ยงที่ต้องเผชิญ  และภัยคุกคามที่เกี่ยวข้องกับความอยู่รอดของปัจเจกบุคคล  ครอบครัว  ชุมชน  และความเป็นมนุษย์หลายด้าน  เช่น  ด้านการละเมิดสิทธิมนุษยชน  ความขัดแย้งจากการใช้ประโยชน์ด้านสิ่งแวดล้อมและทรัพยากรธรรมชาติ  ด้านอาชญากรรมข้ามชาติ  ทั้งในเรื่องยาเสพติด  การค้ามนุษย์ การลักลอบเข้าเมือง ภาวะโรคระบาดทั้งในคนและสัตว์ พฤติกรรมการบริโภค ด้านวัฒนธรรม เป็นต้น

นางกานดา  กล่าวต่อว่า  การประชุมในวันนี้ นับเป็นก้าวแรกและก้าวสำคัญในการกำหนดยุทธศาสตร์ความมั่นคงของมนุษย์ ใน 2 ประการ คือ  ประการแรก  เป็นการสร้างความชัดเจนในประเด็นที่ท้าทายต่อความมั่นคงของามนุษย์ ในช่วง 4 ปีข้างหน้า  และผลจากการทำงานร่วมกันจะเป็นเสมือนข้อมูลที่จุดประกายให้กับ

ประชาชนกลุ่มต่าง ๆ ได้ตระหนักถึงสถานการณ์ความเสี่ยง หรือภัยคุกคาม  และร่วมกันพิจารณาหาหนทางที่จะจัดการกับภาวะเหล่านั้น ในบริบทของสังคมไทยร่วมกัน  ประการที่สอง  กระทรวงฯ จะใช้กระบวนการจัดทำยุทธศาสตร์ในรูปของการบริหารราชการแบบมีส่วนร่วม (Participatory Governance)  ด้วยการเป็นหุ้นส่วนในเรื่องความมั่นคงของมนุษย์อย่างครบวงจร  ตั้งแต่กระบวนการคิด  การตัดสินใจ  การดำเนินงาน  และการประเมินผลร่วมกัน  โดยมีกระบวนการที่สำคัญ คือ กระทรวงฯ จะนำผลการประชุมในวันนี้ไปหารือกับภาคประชาชน และองค์กรภาคส่วนต่าง ๆ ในพื้นที่ทั้ง 18 กลุ่มจังหวัด  โดยเริ่มจากเวทีภาคเหนือ ที่โรงแรมทีคการ์เด้น สปารีสอร์ท จังหวัดเชียงราย  วันที่ 22 – 23 มกราคม  เวทีภาคกลาง ที่โรงแรมรอยัลฮิลล์ กอล์ฟ รีสอร์ท แอนด์ สปา จังหวัดนครนายก วันที่ 12 – 13 กุมภาพันธ์  เวทีภาคใต้ ที่โรงแรมเมโทรโพล ภูเก็ต จังหวัดภูเก็ต วันที่ 4 – 5 มีนาคม  เวทีภาคตะวันออกเฉียงเหนือ ที่โรงแรมเจริญศรี แกรนด์ รอยัล จังหวัดอุดรธานี วันที่ 18 – 19 มีนาคม  และเวทีสำหรับข้าราชการ พม. ที่กรุงเทพฯ วันที่ 27 มีนาคม 2551  จากนั้น จะนำข้อพิจารณาทั้งหมดมาพิจารณาร่วมกันอีกครั้ง  เพื่อความรอบคอบ และชัดเจนที่สุด  ก่อนยกร่างเป็นยุทธศาสตร์ความมั่นคงของมนุษย์ ที่ทุกฝ่ายยอมรับและร่วมมือกันขับเคลื่อน และประเมินผลความก้าวหน้าร่วมกันต่อไป


“ถึงเวลาแล้ว ที่ความมั่นคงของมนุษย์ มิใช่เป็นเพียงประเด็น หรือความหมายที่กำหนดขึ้นโดยภาครัฐ  แต่เป็นความเห็นพ้องต้องกันของทุกภาคส่วนในเงื่อนไข และสถานการณ์ที่เราทุกคนจะต้องเผชิญและร่วมกันจัดการภัยคุกคามที่เป็นภาวะเสี่ยงต่อความมั่นคงของครอบครัว ชุมชน และของมนุษย์โดยรวม”  นางกานดา  กล่าว

